Hvis det står til Dansk Folkeparti, skal bilister over 75 år ikke længere bekymre sig om lægeerklæring, før de sætter sig bag rattet.

Men det forslag bliver mødt af undren hos Kim Johansen, der er kørelærer i Fredericia.

- Jeg blev faktisk lidt forundret, da jeg hørte om forslaget, for jeg synes, at den ordning vi har lige nu kører ganske udmærket. Vi får pillet de bilister ud, som kunne være farlige på vejen, med lægeerklæringen. Det ville være en brøler uden, siger han.

Kim Johansen er bange for, at man overser ting som for eksempel demens og begyndende blindhed hos de ældre, hvis de ikke kommer ind til et årligt lægetjek.

Og sådanne handicaps kan få fatale følger på landevejene, mener han.

- Jeg tror ikke, at vi fanger de bilister, der er farlige i trafikken, hvis vi ikke sender de ældre til lægetjek. Vi har jo for ganske nyligt set, at der var en ældre, der kom til at køre i den modsatte retning på en motorvej i Aalborg. Dem vil vi overse, siger han.

Læs også : DF vil fjerne krav om lægeerklæring til ældre bilister

Kim Johansen så hellere, at man i stedet for mindre kontrol, fik en neutral læge til at undersøge de ældre bilisters evne til at trille rundt i trafikken.

Det kan nemlig nogle gange være svært for den ældres egen læge at foretage en objektiv vurdering af, hvorvidt vedkommende er køreklar, mener Kim Johansen.

- Måske skulle man gå en helt anden vej, og sige, at når man skulle have fornyet sit kørekort i den alder, var det en neutral læge, der skulle afgøre, om man var sund og rask nok til det.